Pa gevonnis na moord op 14 maande oue seuntjie‘n Pa wat sy 14 maande oue seuntjie probeer versmoor het en toe lewendig begrawe het in ‘n gat onder sy bed, is Maandag in die Wes-Kaapse hooggeregshof gevonnis. Zolani Malanga (31) is Maandag deur regterpresident John Hlophe tot 28 jaar tronkstraf gevonnis. Die vonnis was deel van ‘n pleitooreenkoms wat tussen die staatsadvokaat Jacqueline Sibiya en Morné Calitz, die beskuldigde se regshulp, onderhandel is. Hlophe het Malanga gewaarsku dat daar nie geappelleer kan word teen pleitooreenkoms-vonnisse nie. Malanga en die seun se ma se verhouding het verbrokkel en Malanga het in ‘n plakkershut gaan woon terwyl die seun by sy ma gebly het. Malanga het in Januarie die seuntjie by die ma se huis gaan haal en gesê hy wil graag vir hom lekkers koop by ‘n nabygeleë winkel. Malanga het egter die bedoeling gehad om sy seuntjie te vermoor. Hy het sy seuntjie na die plakkershut geneem en hom probeer versmoor voor hy hom lewendig in ‘n gat in die plakkershut begrawe het. “Ek het ‘n gat in my plakkershut gegrawe en die seun in die gat gesit terwyl hy steeds geleef het. Ek het die gat toegemaak en ‘n mat en my bed daaroor gesit om dit te verberg.” Malanga se oom het later gevra waar die seuntjie is en Malanga het aan hom vertel wat gebeur het. Die staatsaanklaer sê Malanga het sy eie seuntjie “op ‘n grusame en wrede wyse” vermoor. Sy sê om die seun te begrawe was die ergste wrede aksie denkbaar en dat dit soveel erger is dat dit deur sy eie pa gedoen is, wat veronderstel was om hom te beskerm.